
A földrajztanárok utazással, turizmussal erősített kompetenciáinak hatása a diákok földrajzi ismereteinek elsajátítására

Kulcsszavak: Motiváció; Határtalanul; módszertan; turizmus; élményalapú tanulás
Az elmúlt évtizedekben egyre nagyobb hangsúly kerül az élményalapú tanulásra és a tanárok utazási tapasztalatainak oktatási alkalmazására. Kutatásom azt vizsgálja, hogyan segítik elő a földrajztanárok utazási élményei a diákok tanulási motivációját, illetve milyen módon tehetők hatékonyabbá az oktatási folyamatok ezekkel a tapasztalatokkal.
A kutatás kiemelt célja volt a Baranya vármegyei földrajztanárok utazási tapasztalatainak és azok oktatási hasznosításának feltárása. Emellett fontos szerepet kapott a Határtalanul program hatásának vizsgálata.
Félig strukturált interjúkat készítettem nyolc pécsi intézmény földrajztanárával, ahol a tanítási módszerek és a személyes utazások hatásai kerültek előtérbe. Különösen figyelembe vettem a Határtalanul programban részt vevő diákok tapasztalatait is, amit a tanárok véleménye alapján térképeztem fel.
A kutatás rámutatott arra, hogy a földrajztanárok utazási tapasztalatai jelentős mértékben növelik a diákok tanulási motivációját és hozzájárulnak a tantárgyi anyag gyakorlati megértéséhez. Az olyan oktatási módszerek, mint a vizuális demonstráció és a személyes élmények megosztása, hatékonyabbá tették a tananyag közvetítését, különösen a Határtalanul program résztvevői esetében.
A földrajztanárok utazási tapasztalatai fontos oktatási tartalmakat hordoznak, amelyek segítik a diákok ismereteinek bővítését és motivációját. A Határtalanul program további fejlesztése lehetőséget teremt arra, hogy a diákok szélesebb körben szerezhessenek külföldi tapasztalatokat. Eredményeim támogatják a földrajzoktatás élményalapú megközelítését és javaslatokat minden pályán lévő, vagy pályára készülő földrajztanárnak.



